Det er stadig normen at være almindelig fastansat lønmodtager i Danmark.

Men flere og flere starter eget firma med løse kontakter til en håndfuld arbejdsgivere, som uden videre kan stoppe samarbejdet.

- Statistikken viser, at der bliver flere selvstændige med eget firma, men også antallet af vikarer og deltidsansatte med under 15 timer om ugen er steget over de senere år, siger Mikkel Mailand, der er forsker på Københavns Universitet.

En rundspørge fra Akademikernes A-kasse viser, at hver 10. har en såkaldt atypisk ansættelse - og knap hver fjerde svarer, at de overvejer at bryde ud af det faste job. En atypisk ansættelse omfatter freelanceaftaler, korttidskontrakter eller selvstændig leverandører.

- Der er folk, som gerne vil starte virksomhed. Men der er også selvstændige grupper, som egentlig godt vil have en ansættelse, men ikke kan få det. Virksomhederne vil gerne have den fleksibilitet, der er i at tilknytte selvstændige og få dem til at levere ydelser, siger Mikkel Mailand i dagens P1 Business klokken 13.30.

I alt udgør fem procent af arbejdsstyrken selvstændige med enkeltmandsvirksomheder - eller cirka 143.000 personer. Samtidig arbejder ni procent under 15 timer om ugen, viser en opgørelse fra Københavns Universitet.

Usikker situation

Journalistbranchen er en af de brancher, hvor mange har freelancekontrakter med de virksomheder, de arbejder for. Hele 26 procent af medlemmerne af Dansk Journalistforbund har en atypisk arbejdsform.

- Journaliststanden har rigtigt mange selvstændige, og det har vi set i rigtigt mange år. Men vi kan se, det breder sig til andre områder, siger Mikkel Mailand.

- Det betyder, at folk i højere grad skal tilvejebringe deres indkomst selv. Og så har de ikke den sikkerhed i ansættelse som tidligere. Der kan også være problemer med at opnå tilstrækkelige timer i forhold til arbejdsløshedsunderstøttelse og så videre. Det er med andre ord en lidt mere usikker situation for den enkelte.

Læs også : Lønmodtagere: Hellere fleksible arbejdsdage end mere løn

Hos Forbundet Arkitekter og Designere viser en rundspørge, at 19 procent driver selvstændig virksomhed. Hver femte fortæller, at det har været af nød og ikke af lyst.

Trussel mod den danske model

Mikkel Mailand forudser en trussel mod den danske model, hvor lønmodtagerne i dag står stærkt organiseret over for arbejdsgiverne.

Men det er sværere for personer på freelance-kontrakt at organisere sig, fordi de i princippet er i konkurrence med hinanden.

- I Danmark går det ikke helt så hurtigt, som i mange andre lande. Men hvis vi kigger 10-20 år frem i tiden, så vil vi måske se, at de her atypiske ansættelsesformer fylder mere, end de gør i dag. Lønmodtagerkulturen, som er kernen i den danske model, vil komme under pres, siger han.

- På meget lang sigt kan det betyde, at modellen kommer til at ændre karakter, eller også forsvinder den. Det kan også godt ske, at selvstændige når samme organiseringsgrad som lønmodtagerne. Men det er der ikke nogen naturgiven lov, der siger, de vil, siger Mikkel Mailand.